
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind scutirea  familiilor tinere, cu venituri reduse, din mediul rural de la plata taxei pentru eliberarea autorizaţiei de construire, cu care comisia noastră a fost sesizată în fond cu adresa Biroului Permanent nr. Pl.x.325 din 18 aprilie 2006.
	PREŞEDINTE,

Mihai Nicolae Tănăsescu

RAPORT

asupra  propunerii legislative privind scutirea  familiilor tinere, 
cu venituri reduse, din mediul rural de la plata taxei 
pentru eliberarea autorizaţiei de construire
Cu adresa nr.Pl.x.325 din 18 aprilie 2006, Biroul Permanent conform art. 95  din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind scutirea  familiilor tinere, cu venituri reduse, din mediul rural de la plata taxei pentru eliberarea autorizaţiei de construire.
La întocmirea raportului s-au avut în vedere avizul Consiliului Legislativ, avizul Consiliului Economic şi Social, avizul Comisiei pentru administraţie publică, amenajarea teritoriului şi echilibru ecologic, avizul Comisiei juridice, de disciplină şi imunităţi precum şi punctul de vedere al Guvernului.
Prezenta propunere legislativă are ca obiect de reglementare scutirea familiilor tinere, cu venituri reduse, din mediul rural de la plata taxei pentru eliberarea autorizaţiei de construire a unei locuinţe.
Prevederile acestei reglementări sunt în contradicţie cu dispoziţiile art. 120 alin.(1) din Constituţia României, republicată, şi ale art.2 alin.(1) din Legea administraţiei publice locale nr.215/2001, cu modificările şi completările ulterioare, care consacră principiul autonomiei locale.

Menţionăm faptul că prin actele normative prin care s-au acordat tinerilor diferite forme de sprijin au fost stabilite atât condiţiile, cât şi procedurile respective:

- prin Legea nr.116/2002 privind prevenirea şi combaterea marginalizării sociale,este asigurat accesul la o locuinţă pentru persoanele în vârstă de până la 35 de ani aflate în imposibilitatea dobândirii unei locuinţe numai cu forţe proprii, prin acoperirea integrală a valorii avansului pentru dobândirea unei locuinţe sau a chiriei pe o perioadă de până la trei ani, în cazul unei locuinţe închiriate.

Potrivit prevederilor Legii nr.15/2003 privind sprijinul acordat tinerilor pentru construirea unei locuinţe proprietate personală, tinerilor cu vârsta cuprinsă între 18 şi 35 de ani li se atribuie, la cerere, în mod gratuit, un teren în suprafaţă de 250 m²  până la 500 m² din domeniul privat al unităţilor administrativ-teritoriale, pentru construirea unei locuinţe proprietate personală, în condiţiile prevăzute de lege. Aceşti tineri pot beneficia de credite şi de alte facilităţi prevăzute de Legea locuinţei nr.114/1996.
Potrivit dispoziţiilor art.14 din Ordonanţa de urgenţă a Guvernului nr.45/2003 privind finanţele publice locale, cu modificările şi completările ulterioare, actele normative intrate în vigoare după aprobarea bugetelor locale, cu implicaţii asupra acestora, trebuie să conţină dispoziţii referitoare la modalitatea de asigurare a surselor de acoperire a diminuării veniturilor sau a majorării cheltuielilor bugetare aferente exerciţiului bugetar pentru care s-au aprobat bugetele locale respective.   
Propunerea legislativă face parte din categoria legilor ordinare, potrivit art. 76 din Constituţia României, republicată.
La lucrările comisiei au participat 20 deputaţi, din totalul de 26 membri ai comisiei.

Raportul comisiei a fost adoptat cu majoritate de voturi. 
Propunerea legislativă a fost  respinsă de Senat  în şedinţa din data de 12 aprilie 2006, în calitate de primă Cameră sesizată.
Propunerea legislativă, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor .
In urma dezbaterii propunerii legislative privind scutirea  familiilor tinere, cu venituri reduse, din mediul rural de la plata taxei pentru eliberarea autorizaţiei de construire, în şedinţa din data de 23 mai 2006, comisia propune  respingerea ei.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


Expert parlamentar:

Popescu Luminiţa

